ברכה לבן / בת המצווה

**מים ראשונים:** כבר זכינו לחדש [ברכה לבנים ולבנות](https://www.mayim.org.il/?holiday=%d7%91%d7%a8%d7%9b%d7%aa-%d7%94%d7%91%d7%a0%d7%99%d7%9d-%d7%95%d7%94%d7%a0%d7%9b%d7%93%d7%99%d7%9d) בערב יום הכיפורים וכן ברכה [למתגייסים לצבא הגנה לישראל ולשירות העם](https://www.mayim.org.il/?holiday=%d7%9e%d7%99-%d7%a9%d7%91%d7%a8%d7%9a-%d7%9c%d7%9e%d7%aa%d7%92%d7%99%d7%99%d7%a1%d7%99%d7%9d-%d7%9c%d7%a6%d7%94%d7%9c). ראו גם [התפילה לפרידה מהסוכה](https://www.mayim.org.il/?holiday=%d7%aa%d7%a4%d7%99%d7%9c%d7%94-%d7%9c%d7%a4%d7%a8%d7%99%d7%93%d7%94-%d7%9e%d7%9f-%d7%94%d7%a1%d7%95%d7%9b%d7%94). נראה שהגיעה השעה גם לחדש ברכה לבר או בת המצווה. הנוסח שלהלן הוא במתכונת של ברכת אב לבנו, וכל אחד ואחת יתאימו את הנוסח לאירוע: ברכת אם לבנה, ברכת אב או אם לבתם, ברכת סבא וסבתא לנכד או לנכדה וכו'.

בּרֵאשית רבּה פּרשה סג סִימן י – מקוֹר בִּרכּת "בּרוּך שפּטרנִי"

"ויגדלו הנערים" - רבי לוי אמר: משל להדס ועצבונית שהיו גדלים זה על גבי זה. וכיון שהגדילו והפריחו, זה נותן ריחו וזה חוחו. כך, כל שלוש עשרה שנה שניהם הולכים לבית הספר ושניהם באים מבית הספר. לאחר שלוש עשרה שנה, זה היה הולך לבתי מדרשות וזה היה הולך לבתי עבודה זרה. אמר רבי אלעזר: צריך אדם להטפל לבנו עד שלוש עשרה שנה. מיכן ואילך צריך שיאמר: "ברוך שפטרני מענשו של זה".[[1]](#footnote-1)

בְּנִי ...,

אַתָּה עוֹשֶׂה הַיּוֹם צַעַד גָּדוֹל בְּחַיֶּיךָ וּמִצְטָרֵף לְמִנְיַן וּבִנְיַן עִם יִשְׂרָאֵל. מִכָּאן וְאֵילָךְ אַתָּה חָבֵר וְשֻׁתָּף מָלֵא בְּכָל דָּבָר שֶׁבִּקְדֻשָּׁה וּבַעֲשִׂיָּה שֶׁל תּוֹרָה, מִצְוָה וְחֶסֶד. מִיּוֹם זֶה וָהָלְאָה, אַתָּה אֶבֶן בִּנְיָן בַּפְּסֵיפָס הַגָּדוֹל שֶׁל הָעָם הַיְּהוּדִי לְדוֹרוֹתָיו. בְּכָל אֲשֶׁר תֵלֵךְ תַשְׁלִים מִנְיָן וּבִנְיָן שֶׁל יְהוּדִים בַּאֲשֶׁר הֵם. תְּכַבֵּד כָּל עָדָה וּמִנְהָגֶיהָ וִיכַבְּדוּ הֵם אוֹתְךָ, תִּשְׂמַח בָּהֶם וַיִּשְׂמְחוּ בְּךָ. הִתְרַחֵק מִכָּל בַּדְלָנוּת וַעֲדָתִיּוּת וְיִתְקַיֵּם בְּךָ "כָּל יִשְׂרָאֵל עָרָבִים זֶה בָּזֶה".

אַתָּה גַּם מִצְטָרֵף הַיּוֹם לַקְּהִלָּה שֶׁלָּנוּ שֶׁמְּקַבֶּלֶת אוֹתְךָ כְּחָבֵר שְׁוֵה זְכוּיוֹת וְגַם חוֹבוֹת: בַּתְּפִלָּה, בִּקְרִיאַת הַתּוֹרָה, בְּשִׁעוּרֵי תּוֹרָה וּבְאֵרוּעִים שֶׁל שִׂמְחָה וְשֶׁל עֶצֶב. הֱיֵה מַקְדִּים שָׁלוֹם לְכָל אָדָם וֶהְוֵי מְקַבֵּל כָּל אָדָם בְּסֵבֶר פָּנִים יָפוֹת וּמְאִירוֹת. הִתְרַחֵק מִכָּל מַחְלֹקֶת, רְכִילוּת וְלָשׁוֹן הָרָע, אַךְ אַל תַּעֲמֹד מִנֶּגֶד לְנוֹכֵחַ רֶשַׁע וְעַוְלָה. זְכוֹר אֶת מַאֲמַר הֶחָפֵץ חַיִּים: יְהוּדִי צָרִיךְ לִדְאֹג לָעוֹלָם הַבָּא שֶׁל עַצְמוֹ וְלָעוֹלָם הַזֶּה שֶׁל חֲבֵרוֹ וְלֹא חָס וְחָלִילָה הַהֶפֶךְ.

גַּם בְּחוּג מִשְׁפַּחְתֵּנוּ אַתָּה מוֹסִיף הַיּוֹם עַמּוּד חָזָק וּמִשְׁעֶנֶת אֵיתָנָהּ. אַתָּה שַׁיָּךְ עַכְשָׁו לַ"גְּדוֹלִים" וְלַמְבֻגָּרִים בַּמִּשְׁפָּחָה הַגַּרְעִינִית וְהַמֻּרְחֶבֶת. הֱיֵה תָּמִיד בֵּין הַמְדַבְּרִים בְּנַחַת, בֵּין הַמַּשְׁכִּינִים שָׁלוֹם וְאַחֲוָה וּמַשְׁקִיטִים כָּל מְרִיבָה, בֵּין הַמְעַטְּרִים אֶת שֻׁלְחַן שַׁבָּת וְחָג בְּדִבְרֵי תּוֹרָה וְחָכְמָה וּבַנִּגּוּנִים שֶׁל נְשָׁמָה. אִמָּא וַאֲנִי שֶׁזָּכִינוּ לִרְאוֹתֶךָ הַיּוֹם מְקַבֵּל עָלֶיךָ עֹל מִצְווֹת, נִשְׂמַח מְאֹד לִרְאוֹת בְּךָ מִכָּאן וָאֵילָךְ שֻׁתָּף מַלֵּא בְּעִצּוּב פְּנֵי הַמִּשְׁפָּחָה וְהַבַּיִת.

אַךְ מֵעַל לְכָל אַתָּה סוֹגֵר הַיּוֹם מַעְגָּל פְּנִימִי שֶׁל עַצְמְךָ. אַתָּה הוֹפֵךְ הַיּוֹם מִמִּי שֶׁאֵינוֹ מְצֻוֶּה וְעוֹשֶׂה לִמְצֻוֶּה וְעוֹשֶׂה. אַתָּה הוּא שֶׁעוֹבֵר הַיּוֹם מִיַּלְדוּת לְבַגְרוּת, אַתָּה הוּא שֶׁמְּקַבֵּל עָלֶיךָ עֹל תּוֹרָה וּמִצְווֹת. אִמָּא וַאֲנִי עוֹד כָּאן, אֲנַחְנוּ תָּמִיד לְיָדְךָ וְלֹא פּוֹטְרִים אוֹתְךָ לָשׂוּם מָקוֹם. נַמְשִׁיךְ לִהְיוֹת לְצִדְּךָ בְּלֶב וְנֶפֶשׁ וּלְסַיֵּעַ בְּכָל אֲשֶׁר תִּרְצֶה שֶׁנְּסַיֵּעַ. אֲבָל אֶת הַצַּעַד הַגָּדוֹל, צַעַד רִאשׁוֹן בְּדֶרֶךְ אֲרֻכָּה וּמְאַתְגֶּרֶת, אַתָּה הוּא שֶׁעוֹשֶׂה הַיּוֹם. בְּצַעַד זֶה אַתָּה יוֹצֵר חוּלְיָה נוֹסֶפֶת בְּשַׁרְשֶׁרֶת הַמְּסִירָה וְהַדּוֹרוֹת שֶׁל הָעָם הַיְּהוּדִי. וַאֲנַחְנוּ כְּבָר רוֹאִים וְצוֹפִים אֵיזוֹ חוּלְיָה נֶהְדֶּרֶת וְאֵיתָנָה זוֹ תִּהְיֶה.

**יְבָרֶכְךָ ה' וְיִשְׁמְרֶךָ, יָאֵר ה' פָּנָיו אֵלֶיךָ וִיחֻנֶּךָּ, יִשָּׂא ה' פָּנָיו אֵלֶיךָ וְיָשֵׂם לְךָ שָׁלוֹם.**

מחלקי המים

1. ובמדרש שכל טוב (בובר) בראשית כה הנוסח הוא: "ברוך שפטרני מעונש בני". כך או כך, זה המקור לברכת "ברוך שפטרני" לנער בר מצווה (מקור גיל 13 הוא במשנה אבות ה כא) והובא נוסח זה להלכה בשו"ע אורח חיים סימן רכה סעיף ב: "יש אומרים: מי שנעשה בנו בר מצוה, יברך: ברוך אתה ה' אלוהינו מלך העולם שפטרני מעונשו של זה ... וטוב לברך בלא שם ומלכות". ופלפלו רבים וטובים בדיני ברכה זו: מגן אברהם, השל"ה, בן איש חי, ספרות השו"ת ועוד. ראו גם שו"ת אגרות משה אורח חיים חלק ו סימן ט שתוהה מנין לנו ברכה על פטור ממצוות, מה גם שהאב לא נפטר כאן ממצוות חינוך. אך לא מצאנו מי שתמה על הנוסח עצמו: האם זה כל מה שיש לאב או לאם לברך את בנם או בתם בהגיעם לגיל מצוות ויציאתם מקטנות לנערות ובגרות, ברוך שפטרנו? [↑](#footnote-ref-1)